Diari Oficial de la Generalitat Valenciana


Sumari del DOGV 3424, del 01-02-1999 (1999/335)

Informació pública relativa a la publicació íntegra del text dels Estatuts del Consorci de les Comarques Centrals Valencianes.
------------------------------------------------------------------------------------------------------------------------------

### Dades del document

Número de DOGV
:   3424

Data del DOGV
:   01-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/335


Data del document
:   17-12-1998

Organisme emissor
:   Mancomunitat de la Vall d'Albaida

Tipus de document
:   Anunci

Descriptors 

:   * El Comtat
    * La Costera
    * La Safor
    * La Marina Alta
    * L'Alcoià
    * La Vall d'Albaida
    * La Canal de Navarrés
    * administració local

Informació pública relativa a la publicació íntegra del text dels Estatuts del Consorci de les Comarques Centrals Valencianes. [1999/Q335]
  
Mitjançant aquest i facultat pels representants de les administracions locals que seguidament es detallen, es fa públic que, transcorregut el termini d'un mes establit per a la presentació d'al·legacions i suggeriments als Estatuts del Consorci de les Comarques Centrals Valencianes (anuncis publicats en el Butlletí Oficial de la Província de València d'1 de maig de 1998, Butlletí Oficial de la Província d'Alacant de 2 de maig de 1998, Diari Oficial de la Generalitat Valenciana de 14 de maig de 1998), i no havent-se presentat cap reclamació en el termini indicat, ha estat elevat a definitiu el text íntegre dels Estatuts del Consorci de les Comarques Centrals Valencianes que seguidament es transcriuen pel Decret de 17 de desembre de 1998, de la Presidència de la Mancomunitat de Municipis de la Vall d'Albaida. El text dels esmentats estatuts ha estat ratificat per cadascuna de les administracions integrants del Consorci pels acords que seguidament es detallen: Alcoi (17 d'abril de 1998), Cocentaina (31 de març de 1998), Dénia (2 d'abril de 1998), Gandia (2 d'abril de 1998), Ibi (30 de març de 1998), Oliva (25 de març de 1998), Ontinyent (16 d'abril de 1998) Tavernes de la Valldigna (6 d'abril de 1998), Xàtiva (7 de maig de 1998), Mancomunitat de Municipis de la Safor (3 d'abril de 1998), Mancomunitat de Municipis de la Costera-Canal (28 d'abril de 1998) i Mancomunitat de Municipis de la Vall d'Albaida (29 de juny de 1998).
  
La qual cosa es fa publica perquè se'n prenga coneixement general amb indicació que contra aquest acord es podrà interposar un recurs contenciós administratiu davant la Sala del Contenciós Administratiu del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la darrera publicació d'aquest anunci, bé siga en el Butlletí Oficial de la Província d'Alacant, en el Butlletí Oficial de la Província de València o en el Diari Oficial de la Generalitat Valenciana, sense perjudici que es puga exercir qualsevol altre que es crega convenient.
  
Estatuts del Consorci de les Comarques Centrals Valencianes
  
Primer. Objecte
  
Aquests estatuts tenen l'objecte d'establir el règim jurídic i les finalitats del Consorci per a la promoció, el desenvolupament econòmic sostenible i l'ordenació territorial de les comarques centrals valencianes.
  
Segon. Interpretació i compliment
  
Els òrgans de decisió establits en aquests estatuts, integrats pels representants de totes les entitats consorciades, resoldran els problemes d'interpretació i compliment que puguen plantejar-se respecte d'aquests estatuts.
  
Tercer. Composició i personalitat jurídica del Consorci
  
Sense perjudici del que disposa l'article 28, formen part d'aquest Consorci, les mancomunitats de municipis de la Costera-Canal, la Safor i la Vall d'Albaida, i els ajuntaments d'Alcoi, Cocentaina, Dénia, Gandia, Ibi, Oliva, Ontinyent, Tavernes de la Valldigna i Xàtiva.
  
El Consorci que es crea tindrà personalitat jurídica pròpia distinta de la dels ens consorciats i plena capacitat jurídica per a realitzar i aconseguir les finalitats que constitueixen l'objecte d'aquest. En conseqüència, podrà adquirir, posseir, reivindicar, alienar béns de tota classe, obligar-se, realitzar contractes, exercir accions i excepcions, i interposar recursos, dins la legislació vigent, sempre que aquests actes es realitzen per a l'acompliment de les finalitats i les activitats que constitueixen l'objecte d'aquest. El Consorci realitzarà les seues activitats per a l'acompliment de les finalitats i funcions que se li atribueixen, en nom propi.
  
Quart. Activitats i finalitats del Consorci
  
Aquest Consorci tindrà les finalitats següents:
  
4.1 Afavorir la cohesió social, el creixement equilibrat i sostenible i la promoció econòmica, cultural i mediambiental de l'àrea territorial de les comarques centrals valencianes, mitjançant les accions i els programes que en cada moment establisquen els seus òrgans de decisió.
  
4.2 Impulsar la integració territorial i funcional de la citada àrea mitjançant l'elaboració i la realització dels plans d'ordenació sectorials i integrals establits en la legislació vigent, d'acord amb l'estricte respecte dels processos naturals dels ecosistemes mediterranis.
  
Cinqué. Durada
  
El Consorci tindrà una durada indefinida i subsistirà mentre perdure la necessitat de les finalitats i funcions que se li atribueixen, si no és que, per impossibilitat sobrevinguda per al compliment de les seues finalitats o altres circumstàncies excepcionals, es decidisca la dissolució per acord dels membres, amb el quòrum establit en aquests estatuts i seguint el mateix procediment que per a la constitució.
  
Sisé. Domicili
  
El domicili del Consorci radicarà a la ciutat d'Ontinyent, a la seu de la Mancomunitat de Municipis de la Vall d'Albaida, carrer de Sant Francesc, 8, 1, i els serveis especialitzats podran tenir la seu en qualsevol lloc de les comarques centrals valencianes, quan així ho requerisca el desenvolupament de les finalitats i funcions d'aquest, segons el parer de les entitats intervinents.
  
Seté. Òrgans del Consorci
  
El Consorci estarà regit pels òrgans següents:
  
a) La Junta General.
  
b) La Comissió Executiva.
  
c) El president.
  
d) El vicepresident o vicepresidents (si s'escau).
  
Quan ho considere convenient, la Junta General del Consorci, per majoria simple, podrà designar un gerent, amb les facultats que expressament se li assignen. La Secretaria, la Intervenció de Fons i els altres llocs de treball seran proveïts en la forma establida per la legislació sobre personal al servei de l'administració pública.
  
Vuité. La Junta General
  
La Junta General del Consorci estarà constituïda pels representants de les entitats associades, els quals seran designats per aquestes, en la proporció que a continuació es determina, i entre els que seran elegits, per la pròpia Junta, el president i el vicepresident o vicepresidents de l'entitat.
  
El nombre de vocals representants dels ajuntaments consorciats s'estableix en un per cada 10.000 habitants o fracció que excedisca de 5.000, segons les xifres del padró oficial corresponents a l'any 1991.
  
Per tal de determinar el nombre de representants de les mancomunitats legalment constituïdes, se seguirà el mateix criteri, restant del nombre total d'habitants de la comarca el dels municipis d'aquesta que formen part del Consorci i tinguen representació directa en els òrgans d'aquest.
  
A fi de determinar el nombre de representants dels municipis no integrats en mancomunitats comarcals que puguen adherir-se o incorporar-se al Consorci, se seguirà el mateix criteri establit en els dos paràgrafs anteriors, ja que hauran de reunir, en conjunt, un mínim de 10.000 habitants per a designar, entre ells, un vocal a la Junta General.
  
Formaran part de la Junta General, amb veu però sense vot, el secretari, l'interventor del Consorci, així com el gerent ?si l'hi hagués- els quals seran designats per la Junta entre funcionaris pertanyents a les administracions consorciades.
  
Els vocals seran nomenats i separats lliurement per les administracions respectives i cessaran en perdre la condició representativa en virtut de la qual hagueren estat designats.
  
Nové. La Comissió Executiva
  
La Comissió Executiva estarà integrada pel president, el vicepresident o vicepresidents i per nou (9) vocals que seran elegits per la Junta General, entre els seus membres, i es procurarà que en aquests existisca una representació, tant dels municipis que constitueixen capital comarcal com de les distintes mancomunitats que integren el territori de les comarques centrals valencianes.
  
Aquest nombre podrà ser ampliat fins a un màxim de 17, per raó de noves incorporacions, sense perjudici de la seua ratificació per la Junta General.
  
Formaran part de la Comissió, amb veu però sense vot, el secretari, l'interventor del Fons del Consorci i, si s'escau, el gerent d'aquest.
  
En cas de cessament d'algun vocal per pèrdua de la seua condició representativa o per qualsevol altra causa reglamentària, es procedirà, per part de la Junta General, a elegir qui haja de substituir-lo, el qual exercirà el càrrec durant el temps que faltara al seu antecessor per completar el període d'actuació.
  
Deu. Competències de la Junta General
  
10.1 Correspondran a la Junta General, amb caràcter general, les atribucions necessàries per al desenvolupament i la realització de les finalitats d'aquests estatuts i, en particular, les següents:
  
10.1.1 Elecció del president, vicepresident (o vicepresidents) i dels membres que componen la Comissió Executiva.
  
10.1.2 La determinació de les directrius de gestió per a l'execució de les finalitats del Consorci.
  
10.1.3 L'encàrrec per a l'elaboració d'estudis, plans i programes per a l'execució completa dels acords del Consorci.
  
10.1.4 L'encàrrec de realització, l'aprovació dels projectes d'obres i instal·lacions dels serveis compresos en l'àmbit d'actuació del Consorci, sense perjudici de les competències que, en relació amb aquest, corresponguen a les administracions públiques intervinents.
  
10.1.5 L'aprovació de la plantilla de llocs de treball del Consorci.
  
10.1.6 La designació del secretari, de l'interventor i de la Gerència.
  
10.1.7 La modificació dels estatuts del Consorci.
  
10.1 8 L'aprovació del Programa d'Actuació del Consorci, dels seus pressupostos, examen i aprovació de comptes, aprovació d'operacions de crèdit i qualsevol altra classe de compromisos econòmics.
  
10.1.9 L'adquisició, l'alienació, el gravamen de béns i drets de què el Consorci siga titular per qualsevol concepte.
  
10.1.10 L'aprovació de reglaments de règim interior i de serveis, així com les tarifes corresponents i ordenances d'exaccions, d'acord amb les normes que resulten d'aplicació.
  
10.1.11 La contractació de les obres i els serveis necessaris per dur a terme les seues finalitats.
  
10.1.12 L'exercici de les accions administratives i jurisdiccionals, i la defensa dels procediments dirigits contra el Consorci.
  
10.1.13 Aprovar la memòria de la gestió anual, i donar-ne compte a les administracions consorciades.
  
10.1.14 Acordar la dissolució del Consorci.
  
10.1.15 Qualsevol altra funció que no estiga expressament atribuïda als òrgans de govern i administració del Consorci.
  
10.2 Seran delegables en la Comissió Executiva les atribucions dels números 10.1.3, 10.1.4, 10.1.9, 10.1.11 i 10.1.12 de l'apartat anterior.
  
Onze. Competències del president
  
11.1 Elaborar l'ordre del dia, convocar, presidir, suspendre i cloure les sessions, i dirigir les deliberacions decidint els empats amb vot de qualitat.
  
11.2 Publicar, executar i fer complir els acords de la Junta i de la Comissió Executiva.
  
11.3 Ordenar les despeses fixes i d'atencions ordinàries dins dels límits fixats en les bases d'execució del pressupost ordinari del Consorci.
  
11.4 Ordenar els pagaments.
  
11.5 Representar judicialment i administrativament el Consorci, amb poder per a conferir manaments per a l'exercici d'aquesta representació, i exercir les accions en cas d'urgència, sense perjudici de la ratificació posterior de la Junta General.
  
11.6 Dirigir i inspeccionar les activitats i els serveis del Consorci.
  
11.7 Delegar en el vicepresident, o vicepresidents, si s'escau, o en el gerent l'exercici de les atribucions indicades en els apartats precedents.
  
Dotze. La Gerència
  
La Gerència del Consorci és professional i retribuïda; la seua situació s'haurà de regular per un contracte administratiu i recaure la designació en un titulat superior o empresa amb experiència acreditada en gestió i execució de programes d'actuació de continguts similars als establits a les finalitats d'aquests estatuts.
  
El gerent tindrà encomanades les funcions següents:
  
12.1 Executar i fer complir els acords.
  
12.2 Dirigir i inspeccionar els serveis i les activitats que es realitzen.
  
12.3 Ordenar els pagaments acordats prèviament per la Comissió Executiva o, si s'escau, pel president.
  
12.4 Assistir a les reunions dels òrgans col·legiats del Consorci amb veu però sense vot.
  
12.5 Assessorar i informar el president quan aquest li ho requerisca i proposar-li els dictàmens i assumptes resolutius que siguen necessaris per a la bona marxa i gestió de les finalitats del Consorci.
  
12.6 Elaborar la memòria de la gestió anual del Consorci.
  
12.7 Les altres funcions de gestió que la Junta General o la Comissió Executiva li encomanen.
  
Tretze. Secretari i interventor
  
El secretari i l'interventor seran designats entre funcionaris de les administracions respectives amb les funcions que expressament se'ls atribueixen en aquests estatuts.
  
Catorze. Sessions i acords
  
El règim de sessions i acords del Consorci i, en general, el seu funcionament, s'ajustarà al que disposa la legislació de règim local, en tot allò que li siga aplicable i sense perjudici de les especialitats derivades de la seua pròpia organització.
  
Quinze. Règim de reunions
  
La Junta General realitzarà una reunió ordinària, com a mínim, dues vegades a l'any; i la Comissió Executiva, una vegada al trimestre; sense perjudici de les sessions extraordinàries que convoque el president o les proposen la tercera part dels membres, en aquest cas el president haurà de convocar la reunió sol·licitada durant els 10 dies següents a la presentació de la sol·licitud.
  
A les sessions podran assistir, amb veu però sense vot, els tècnics i el personal especialitzat que convinga escoltar en algun assumpte o assumptes determinats.
  
De cada sessió de la Junta General i de la Comissió Executiva s'estendrà l'acta corresponent pel secretari del Consorci, la qual, una vegada aprovada en la sessió següent, serà transcrita en el llibre d'actes respectiu, el qual haurà de ser foliat i enquadernat, i legalitzat cada full amb la rúbrica del president, i en el qual s'expressarà, en la primera pàgina, mitjançant diligència del secretari, el nombre de folis i la data d'obertura.
  
Durant el primer trimestre de cada any, la Junta General haurà de considerar la memòria de gestió de l'any anterior i la rendició de comptes referida a aquest. En reunió que tindrà lloc durant l'últim trimestre de cada any, la Junta haurà de considerar el programa d'actuació i el pressupost de l'any següent.
  
Setze. Acords i quòrum
  
Els acords de la Junta General i de la Comissió Executiva s'adoptaran per majoria simple dels membres presents i en cas d'empat, es procedirà a decidir mitjançant el vot de qualitat del president.
  
Serà necessària la majoria absoluta del nombre total de vots del Consorci per a la validesa dels acords de la Junta General que s'adopten per a la dissolució i liquidació del Consorci.
  
Disset. Ratificació d'acords
  
Les decisions i els acords del Consorci obligaran les entitats associades. Només requeriran la ratificació pels ens consorciats els acords que impliquen aportació o responsabilitat econòmica no prevista inicialment.
  
Divuit. Els principis d'actuació administrativa
  
L'actuació administrativa del Consorci es regirà pels preceptes continguts en la legislació sobre procediment administratiu comú, i es desenvoluparà d'acord amb els principis d'economia, celeritat, eficàcia i servei als ciutadans.
  
La publicació de les resolucions i els acords del Consorci es farà, a més dels butlletins oficials en els quals siga procedent legalment, en els locals del domicili del Consorci i en els de les administracions consorciades, sense perjudici de donar-los la màxima difusió a través dels mitjans de comunicació social.
  
Dinou. Impugnació d'acords
  
Els acords i resolucions del Consorci seran impugnables en via administrativa i judicial de conformitat amb el que estableix la legislació de procediment administratiu comú.
  
Vint. Recursos econòmics
  
La hisenda del Consorci estarà constituïda pels recursos econòmics següents:
  
20.1 Ingressos de dret privat.
  
20.2 Subvencions i altres ingressos de dret públic.
  
20.3 Taxes i preus públics.
  
20.4 Contribucions especials per l'execució d'obres o per a l'establiment, l'ampliació i la millora de serveis de competència del Consorci.
  
20.5 Els procedents d'operacions de crèdit.
  
20.6 Qualsevol altre ingrés o recurs que autoritze la legislació vigent.
  
També formaran part dels recursos del Consorci les aportacions de les entitats consorciades, les quals s'efectuaran anualment sobre la base dels acords que aquest adopte per a la realització dels programes d'actuació que aprove la Junta General, sense perjudici de les aportacions extraordinàries que, si s'escau, es consideren necessàries.
  
Vint-i-un. Taxes i contribucions especials
  
El Consorci podrà establir i exigir les taxes i contribucions especials que legalment siguen procedents pels serveis individualitzats que preste i per les obres que realitze, d'acord amb la legislació aplicable.
  
Vint-i-dos. Execució d'obres i prestació de serveis
  
Per a l'execució de les obres i la prestació de serveis es confeccionarà el projecte corresponent, en el qual es determinarà el sistema de finançament que siga procedent, en consonància amb els recursos del Consorci.
  
Vint-i-tres. Programa d'activitats i pressupost d'inversions
  
El Consorci desenvoluparà la seua actuació d'acord amb un programa general d'activitats, la vigència del qual s'estendrà al període que s'indique, i formarà un pressupost ordinari anual, que s'ajustará al que estableix la legislació pressupostària aplicable. El Consorci formularà, així mateix, un pressupost d'inversions, en el qual s'hauran d'incloure les despeses d'aquest caràcter, relatiu a l'activitat que li és pròpia, així com els ingressos derivats d'aquesta, d'acord amb el que estableixen les normes generals que resulten d'aplicació.
  
Vint-i-quatre. Comptabilitat
  
El règim de comptabilitat, l'aprovació i la rendició de comptes s'ajustarà al que estableix la legislació general aplicable.
  
Vint-i-cinc. Modificacions estatutàries
  
La modificació d'aquests estatuts, després d'acord de la Junta General, haurà de ser ratificada per les administracions consorciades i aprovada amb les mateixes formalitats que per a l'aprovació d'aquells.
  
Vint-i-sis. Causes de dissolució i posterior liquidació
  
El Consorci podrà dissoldre's per les causes següents:
  
26.1 Per finalitzar l'objecte pel qual es constituí.
  
26.2 Per acord unànime de les administracions consorciades.
  
26.3 Per la transformació del Consorci en una altra entitat que s'acorde per unanimitat de les administracions consorciades.
  
L' acord de liquidació determinarà la forma en què s'haja de procedir a la liquidació dels béns del Consorci i a la reversió de les obres i les instal·lacions existents a les entitats consorciades.
  
Vint-i-set. Exercici del dret de separació
  
Qualsevol entitat consorciada podrà separar-se del Consorci sempre que acomplisca les condicions següents:
  
27.1 Preavis d'un any dirigit al president del Consorci.
  
27.2 Estar al corrent en el compliment de les obligacions i els compromisos anteriors i garantir el compliment de les obligacions pendents.
  
27.3 Garantir que la separació no comportarà perjudicis per a la realització de qualsevol dels serveis o les activitats del Consorci, ni perjudicis per als interessos públics encomanats a aquest.
  
Vint-i-vuit. Incorporació de nous membres
  
Solament podran incorporar-se a aquest Consorci els municipis i les mancomunitats de municipis pertanyents a les comarques centrals valencianes, és a dir, els integrats en les comarques naturals de l'Alcoià, la Costera-Canal, el Comtat, la Marina Alta, la Safor i la Vall d'Albaida.
  
Aquells municipis que, pertanyent a l'àmbit territorial d'una mancomunitat comarcal, legalment constituïda i integrant del Consorci, no formen part d'aquella, solament podran integrar-s'hi a través de la mancomunitat respectiva.
  
Els municipis de les comarques que no tinguen constituïda una mancomunitat podran incorporar-se al Consorci, però hauran de reunir 10.000 habitants o més per designar, entre ells, els seus representants en la Junta General. Mentre es completa el procés, podran assistir a les reunions de la Junta General com a observadors, amb dret a veu però sense vot.
  
Podran incorporar-se a aquest Consorci altres administracions o corporacions de dret públic, així com entitats privades, sense finalitat lucrativa, que perseguisquen finalitats d'interés públic concurrents amb l'objecte i les finalitats del Consorci.
  
Correspon a la Comissió Executiva la decisió d'acceptar la incorporació de noves entitats, després de la sol·licitud d'aquestes, sempre que accepten les condicions que resulten del Conveni de Col·laboració, aquelles que els siguen imposades i que aproven aquests estatuts. L'acord de la Comissió Executiva haurà de ser ratificat per la Junta General i determinarà la possible representació i participació econòmica del nou membre en els òrgans del Consorci.
  
Vint-i-nou. Dret supletori
  
En tot allò no establit en aquests estatuts, serà d'aplicació la normativa de règim local, sense perjudici de l'aplicació d'una altra normativa específica i de la resta de l'ordenament jurídic administratiu.
  
DISPOSICIÓ ADDICIONAL
  
Es ratifiquen i es consideren vàlids els acords adoptats per la Xarxa de Ciutats de les Comarques Centrals Valencianes que consten en acta formal, subscrita pel president d'aquella i el secretari de l'ajuntament i mancomunitat respectius.
  
DISPOSICIONS FINALS
  
Primera
  
L'entrada en vigor d'aquests estatuts es produirà a partir de la publicació de l'acord d'aprovació definitiva en els butlletins oficials de les administracions intervinents.
  
Segona
  
La reunió constitutiva de la Junta General del Consorci es produirà durant els 20 dies següents al de la publicació de l'acte d'aprovació del Consorci; en la mateixa reunió, s'haurà de procedir a la designació i constitució de la Comissió Executiva del Consorci, i a la fixació de la data i l'hora de realització de les reunions dels òrgans citats.